text: Dramaet fra valgdagene spøger stadig på Fanø
  21 november 2018 kl. 08.57
  Anklagen om et borgmesterkup suste dengang for et år siden i Vestenvinden over Fanø. I dag et år efter dukker spøgelset stadig op i byrådssalen.
  Det er ikke til at se det, hvis man ikke lige ved det. Men politikerne ved det udmærket. Flertallet på 6 - og mindretallet på 5. Dramaet fra dagene efter valget dukker stadig op som et spøgelse i byrådsalen. 
  - Det dårlige klima, der blev skabt for et års tid siden, er desværre ikke helt væk. Det spøger stadig, siger Christian Lorenzen, (K), og dermed en af politikerne fra mindretallet.
  Sofie Valbjørn, borgmester, Alternativet, og leder af flertallet: "Byrådet er et helt andet sted nu, end vi var for et år siden.   "
  Borgmester: Stor forskel
  Borgmester Sofie Valbjørn, Alternativet - og leder af flertalsgruppen - ser dog helt anderledes på det:
  - Der er en vilje og et ønske om at finde løsninger i fællesskab. Byrådet er et helt andet sted nu, end vi var for et år siden.
  Valgdage med drama  
  Men lad os lige tage et resumé: 
  Dagene efter kommunalvalget 21. november 2017 fik på Fanø en dramatisk udvikling. Venstres borgmester Erik Nørreby måtte aflevere borgmesterkæden. Kristine Kaas Krog fra Fanø Lokalliste troede, hun havde en flertalgruppes opbakning - inklusiv Sofie Valbjørns - til at overtage borgmesterkæden.
  
  Solgte bjørnen, men...
  Men hun måtte sande, at hun havde solgt bjørnen, før den var skudt.
  I hvert fald kunne Sofie Valbjørn fra Alternativet snuppe borgmesterkæden den 9. december. Hun havde nu et snævert flertal sammen med Venstre, Socialdemokratiet og Miljølisten. Alternativet havde fået sin første og eneste borgmester i Danmark.
  Dræberøjne 
  Men manøvren satte dybe spor i samarbejdet i byrådet. Med personlige opgør, dræberøjne og hovedrysten under debatterne og beskydninger mellem flertals- og mindretalsgruppen. Og med en politisk fastlåst 6-5 flertalsbeslutning ved afstemningerne.   
  Sofie Valbjørn mener, at det er blevet langt bedre nu. 
  - Jeg lagde mærke til her på byrådsmødet i aften (mandag, red.), at de to 6-5 afstemninger, der var, handlede om temaer, vi tidligere har drøftet og som stadig havde en krølle, som skulle op i dag, hvorimod de nye punkter vi var i gang med at drøfte, der talte vi os til enighed, siger hun.
  Christian Lorenzen, (K) - og medlem af mindretallet. : "Vi sidder nogle gange med en fornemmelse af, at vi aldrig kan komme igennem med noget."
  Opposition: Sat udenfor indflydelse
  Den udlægning er Christian Lorenzen ikke helt enig i. 
  - Det er selvfølgelig legitimt for flertallet at udføre sin politik med et 6-5-flertal, men for byrådets indre liv betyder det ret meget. For vi i mindretallet sidder nogle gange med en fornemmelse af, at vi aldrig kan komme igennem med noget, siger han.
  Forbrødring forude? 
  Også på byrådsmødet opgiver mindretallet at få en af de 14 sager igennem, fordi den utvivlsomt ville ende i en 6-5-afgørelse igen. 
  Men måske er der håb om en forbrødring forude. Overraskende kunne alle 11 byrådspolitikere nå til enighed, da de den 21. september stod sammen om budgetforliget for årene 2019-2022. 
  Men snart kommer forhandlingerne om at gøre de store linier til konkret dagligdag.
  
  